Up-25/98
Natisni
Opravilna št.:
Up-25/98
Datum odločitve:
29. 5. 2001
ECLI:
ECLI:SI:USRS:2001:Up.25.98
Akt:
Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zvezi s tožbo zoper odločbo Vlade št. 260-12/95-2/4-8 z dne 15. 12. 1995
Izrek:
Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zvezi s tožbo zoper odločbo Vlade št. 260-12/95-2/4-8 z dne 15. 12. 1995 se zavrže.
Evidenčni stavek:
Ustavno sodišče je ustavno pritožbo zavrglo, ker pritožnik ni imenoval pooblaščenca za sprejemanje pisanj v postavljenem roku.
Geslo:
Ustavno sodišče, imenovanje pooblaščenca za sprejemanje pisanj.
Pravna podlaga:
Zakon o upravnem sporu (ZUS), 16. čl.

Zakon o pravdnem postopku (ZPP), 146. čl.

Zakon o Ustavnem sodišču (ZUstS), 6. čl.
Opomba:
K obravnavani zadevi je bila s sklepom Ustavnega sodišča z dne 6. 2. 2001 pridružena zadeva št. Up-243/00 zaradi skupnega obravnavanja in odločanja.
Vrsta zadeve:
ustavna pritožba
Vrsta akta:
posamični akt
Datum vloge:
3. 2. 1998
Vrsta odločitve:
sklep
Vrsta rešitve:
zavrženje
Dokument:
US20813
Up-25/98
29. 5. 2001
S K L E P
Ustavno sodišče je v postopku za preizkus ustavne pritožbe A. A. iz Ž., ZRJ., ki ga zastopa B. B., odvetnica v Z., kot začasna zastopnica, upravičena za sprejem pisanj, na seji senata dne 29. maja 2001
s k l e n i l o :
Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zvezi s tožbo zoper odločbo Vlade št. 260-12/95-2/4-8 z dne 15. 12. 1995 se zavrže.
O b r a z l o ž i t e v
1. Pritožnik navaja, da je zoper odločbo Vlade št. 260-12/95-2/4-8 z dne 15. 12. 1995 vložil tožbo pri Vrhovnem sodišču, ki pa o njej ni odločilo v razumnem roku. Zato je na podlagi drugega odstavka 157. člena Ustave in 13. člena Konvencije o varstvu človekovih pravic in temeljnih svoboščin (Uradni list RS, št. 33/94, MP. št. 7/94 - EKČP) dne 30. 9. 1997 vložil pri istem sodišču tožbo zaradi varstva pravice do sojenja brez nepotrebnega odlašanja. Ker Vrhovno sodišče ni odločilo še niti o tej tožbi, ustavni pritožnik predlaga, naj Ustavno sodišče samo ugotovi kršitev ustavne pravice do sojenja brez nepotrebnega odlašanja, odpravi odločbo Vlade št. 260-12/95-2/4-8 in zaradi naklepne kršitve ustavnih pravic odmeri odškodnino v znesku 300 000 SIT.
2. Ustavno sodišče postopa in odloča po pravilih postopka, ki ga ureja Zakon o Ustavnem sodišču (Uradni list RS, št. 15/94 - v nadaljevanju ZUstS). Za vprašanja postopka, ki jih ne ureja, pa v 6. členu določa, da se glede na pravno naravo zadeve smiselno uporabljajo določbe zakonov, ki urejajo postopke pred sodišči.
Tako Ustavno sodišče v primeru, ko se pritožnik nahaja v tujini, pa nima pooblaščenca v Republiki Sloveniji v zadevah s področja upravnega prava v skladu s 16. členom Zakona o upravnem sporu (Uradni list RS, št. 50/97 in nasl. - ZUS) uporablja prvi odstavek 146. člena Zakona o pravdnem postopku (Uradni list RS, št. 26/99 - ZPP). Na podlagi navedene določbe mora pritožnik, ki živi v tujini, ob vložitvi ustavne pritožbe imenovati pooblaščenca za sprejem pisanj v Republiki Sloveniji. Ker pritožnik ob vložitvi ustavne pritožbe ni imenoval pooblaščenca za sprejemanje pisanj, je Ustavno sodišče s sklepom z dne 13. 3. 2001 imenovalo kot začasno zastopnico, upravičeno za sprejemanje pisanj, B. B., odvetnico v Z., in ji naložilo, da pritožniku vroči sklep, s katerim ga je Ustavno sodišče pozvalo, da v roku 30 dni imenuje pooblaščenca za sprejemanje pisanj. Hkrati ga je tudi opozorilo, da bo Ustavno sodišče njegovo ustavno pritožbo zavrglo, če v roku 30 dni od dneva, ko je bil sklep vročen začasni zastopnici, ne bo imenoval svojega pooblaščenca za sprejemanje pisanj.
3. Začasni zastopnici je bil sklep vročen dne 16. 3. 2001.
Pritožnik v postavljenem roku ni imenoval pooblaščenca za sprejemanje pisanj, prav tako pa tega ni storil od poteka roka (dne 17. 4. 2001) do odločanja Ustavnega sodišča, s čimer bi lahko preprečil zavrženje ustavne pritožbe. Zato je Ustavno sodišče njegovo ustavno pritožbo zavrglo (prvi odstavek 146. člena ZPP v zvezi s 6. členom ZUstS). Sklep o zavrženju se pritožniku vroči po že imenovani začasni zastopnici B. B., odvetnici v Z. 4. Senat Ustavnega sodišča je sprejel ta sklep na podlagi 6. člena ZUstS v zvezi s prvim odstavkom 146. člena ZPP v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan